<classify> Kauli hiyo imekuja siku chache baada ya mwanachama wa Simba, Hassan Msumari kutimuliwa hivi karibuni kwenye Ofisi za Yanga ikidaiwa kuwa alitumwa na Simba kupeleka uchawi ili wafungwe katika mchezo dhidi ya JKT Ruvu uliochezwa Jumatano iliyopita.Msumari mwenye kadi namba 4041 alisema alikwenda klabu ya Yanga kuwafuata waandishi wa habari waliokuwa na kikao na Mkuu wa Idara ya Habari na Mawasiliano wa Yanga, Jerry Muro, ili baada ya hapo aweze kuwapa habari zake zinahusu muziki wa dansi.Akizungumza jana na waandishi wa habari Msemaji Mkuu wa Simba, Haji Manara alisema amesikitishwa na kitendo cha kiongozi huyo wa Yanga, kuihusisha klabu ya Simba kama ndiyo iliyomtuma jambo ambalo sio kweli.Tunamtuma mtu akaloge ili nini, kama ni mechi ya Simba na Yanga tayari tulishacheza, ni kweli Msumari ni mwanachama wetu alifanya makosa, lakini hatukumtuma na wala haitatokea bali alikwenda kwa interest zake mwenyewe, alisema.Alisema Yanga sio mahasimu wao bali ni wapinzani wa muda mrefu kwani wana marafiki ndani ya klabu hiyo, na wao wana marafiki kwao na kwamba hata huko zamani wanachama wa Simba walikuwa wanakwenda katika uwanja wa Kaunda kuangalia mazoezi ya Yanga bila matatizo.Manara alisema kutokana na tatizo hilo, wanachama wa Simba wasiende tena kwa watani zao kwani ni kosa kutokana na utamaduni. Katika hatua nyingine, kikosi cha Simba kimeanza mazoezi jana kwenye uwanja wa Chuo Kikuu cha Dar es Salaam kwa ajili ya maandalizi ya mchuano wa ligi dhidi ya Kagera Sugar utakaochezwa wiki ijayo.Manara alisema baadhi ya wachezaji walishindwa kuhudhuria kwenye mazoezi hayo kutokana na sababu mbalimbali, ikiwemo baadhi kuomba udhuru kama Emmanuel Okwi na Simon Sserunkuma, wengine wagonjwa kama kipa Ivo Mapunda, Ramadhan Singano na Joseph Owino wakati Juuko Murshid aliitwa katika kikosi cha timu ya Taifa ya Uganda.Pia, alizungumzia safari ya wanachama kwenda Zanzibar kuendeleza utamaduni wa kutembeleana wakati wa Pasaka itakayofanyika wiki ijayo. Alisema wana urafiki na timu ya Kikwajuni Zanzibar kwa muda mrefu na kwamba imekuwa ni utamaduni wao kila mwaka kutembeleana.  <topic>: michezo 